Канцэпт-альбом — Вікіпэдыя

# Канцэпт-альбом

### Зьвесткі зь Вікіпэдыі — вольнай энцыкляпэдыі.

Канцэ́пт-альбо́м — музычны альбом, у якім кампазыцыі ня проста сабраныя пад адной вокладкай, але й аб'яднаныя агульнай тэматыкай, увасабляюць адну ідэю, зьяўляюцца часткамі адной гісторыі, альбо пераклікаюцца мэлодыямі й пераходзяць адна ў адну. У канцэпт-альбомах парадак песень заўсёды мае істотнае значэньне, афармленьне кружэлкі таксама адмысловае, адпаведнае музыцы й тэкстам песень. Канцэпт-альбомы — зьява, ўласьцівая ў асноўным рок-музыцы ды іншым не-мэйнстрымавым музычным плыням: поп-альбомы, разьлічаныя на радыйную ратацыю, звычайна ня маюць ніякага парадку ды ніякай ідэі.

Першым у гісторыі канцэпт-альбомам можна лічыць «Sgt. Pepper's Lonely Hearts Club Band» гурта The Beatles. Росквіт канцэпт-альбомаў прыпадае на 70-я гады XX стагодзьдзя: у прагрэсыў-року абсалютная большасьць альбомаў — суцэльныя творы, што ўвасабляюць пэўныя філасофскія ідэі. Самыя славутыя канцэпт-альбомы створаныя гуртамі Jethro Tull («Thick as a Brick», «A Passion Play»), Pink Floyd («The Wall»), King Crimson (нізка з чатырох альбомаў «In the Court of the Crimson King», «In the Wake of Poseydon», «Lizard», «Islands»). У наступныя гады канцэпт-альбомы ўзьнікаюць у музыцы новай хвалі (напрыклад, у The Alan Parsons Project, Kraftwerk) і ў мэтале (напрыклад, у Dream Theater). З пашырэньнем паўэр- ды сымфа-мэталу ў канцы 90-х гадоў ўзьнікла шмат канцэпт-альбомаў, заснаваных на фэнтэзыйных гісторыях ці сярэднявечных легендах (так, «Excalibur» Grave Digger напісаны па матывах гісторыяў пра караля Артура, «Nightfall in Middle-Earth» Blind Guardian — паводле творчасьці Дж. Р. Р. Толкіна, а ўсе альбомы гурта Rhapsody распавядаюць гісторыі пра адзін і той жа фэнтэзыйны сьвет, прыдуманы музыкамі гурта).

У Савецкім Саюзе канцэпт-альбомы ўпершыню пачаў запісваць рок-гурт «Аквариум». Першы беларускі канцэпт-альбом — «Сон у трамваі» гурта Новае Неба; да паняцьця канцэпту набліжаюцца пазьнейшыя кружэлкі гуртоў Neuro Dubel і N.R.M.

Атрымана з «http://be-x-old.wikipedia.org../../../%D0%BA/%D0%B0/%D0%BD/%D0%9A%D0%B0%D0%BD%D1%86%D1%8D%D0%BF%D1%82-%D0%B0%D0%BB%D1%8C%D0%B1%D0%BE%D0%BC.html»

Катэгорыя: Музыка

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- Dansk
- Deutsch
- English
- Español
- Suomi
- Français
- עברית
- Italiano
- 日本語
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Русский
- Simple English
- Slovenščina
- Svenska